**THE BARRY FOUNDATION MTÜ STIPENDIUMI TINGIMUSED**

1. **ÜLDISED TINGIMUSED**
2. Käesoleva korraga sätestatakse The Barry Foundation MTÜ (registrikood: 80564076, edaspidi **Stipendiumi maksja**) poolt iga aastaselt välja antava stipendiumi (edaspidi **Stipendium**) tingimused ja kord (edaspidi **Kord**), mille eesmärgiks on toetada Saaremaa Gümnaasiumi 12. klassi õpilasi ülikooli õpingute esimesel aastal.
3. Stipendiumi makstakse igal õppeaastal (alates 2024/2025 õppeaastast) kokku 2-le Saaremaa Gümnaasiumi 12. klassi õpilasele summas 2 500 eurot 1 õpilase kohta ehk kokku 2 õpilase kohta summas 5 000 eurot.
4. **STIPENDIUMI TAOTLEMISE TINGIMUSED**
5. Stipendiumi taotleda sooviv õpilane peab esitama Stipendiumi maksja e-posti aadressile: thebarryfoundation@gmail.com hiljemalt iga kalendriaasta juuni kuu 15 kuupäevaks digitaalselt allkirjastatud avalduse Stipendiumi taotlemiseks koos motivatsioonikirja ja taotluse lisadega. Juhul, kui nimetatud kuupäev langeb nädalavahetuse päevale, siis loetakse taotluse esitamise tähtajaks nädalavahetuse päevale järgnev esimene tööpäev.
6. Stipendiumi taotlemise kohustuslikud eeldused:
	1. Taotleja on Saaremaa Gümnaasiumi 12. klassi õpilane, kes lõpetab taotluse esitamise aastal gümnaasiumi õppe;
	2. Taotleja keskmine hinne 12. klassis õppides on vähemalt 4,8 või kõrgem;
	3. Stipendiumi maksmisel arvestamisele kuuluvate Eesti riigieksamite (eesti keele eksam ja laia matemaatika eksam) keskmine hinne on taotlejal vähemalt 80 punkti või kõrgem;
	4. Stipendiumi saaja on jooksva õppeaasta vältel tegelenud vähemalt ühega 3-st järgnevast: (osalenud vabatahtlikuna mõne organisatsiooni töös, esindanud Saaremaa Gümnaasiumi haridus- või spordivõistlustel);
	5. Stipendiumi taotleja soovib asuda stipendiumi kasutama 2025/2026 õppeaastal Eesti või välisriigi ülikoolis õpingute alustamiseks ja/või nende osaliseks finantseerimiseks;
	6. Taotleja saab taotleda Stipendiumi maksmist ainult iseendale.
7. Korra p-s 4 esitatud tingimustele mittevastavad taotlused on Stipendiumi maksjal õigus jätta rahuldamata.
8. Stipendiumi taotluses tuleb esitada alljärgnevad andmed:
	1. Taotleja ees ja perekonnanimi, isikukood, e-posti aadress ja telefoni number;
	2. Saaremaa Gümnaasiumi tõend, et taotleja keskmine hinne 12. klassis on vähemalt 4,8 või kõrgem;
	3. Taotleja jooksva kooliaasta Eesti keele eksami ja laiendatud matemaatika eksami tulemused, mis tõendavad, et mõlema eksami keskmine tulemus on vähemalt 80 punkti või kõrgem;
	4. Motivatsioonikiri selle kohta, miks oleks põhjendatud maksta stipendiumi taotlejale;
	5. Lisatavad tõendid seoses vabatahtliku tööga ja/või Saaremaa Gümnaasiumi esindamise kohta spordi või haridusvõistlustel konkreetse õppeaasta vältel, kokku kuni 10 A4 lehel;
9. Stipendiumi taotluses Korra punktis 6 nõutud andmete esitamata jätmise korral on Stipendiumi maksjal õigus jätta esitatud taotlus rahuldamata.
10. **STIPENDIUMI HINDAMISE TINGIMUSED**
11. Korras sätestatut järgides esitatud taotlused vaatab läbi Stipendiumi maksja parimal äranägemisel moodustatud 3-st liikmest koosnev komisjon (edaspidi **Komisjon**), mis teeb oma otsuse stipendiumi saajate kohta hiljemalt iga kalendriaasta 20 juuniks. Stipendiumi maksja teavitab kõiki taotlejaid nende taotluse lahendamise tulemusest hiljemalt iga kalendriaasta 20 juuniks e-kirja teel.
12. Taotlejal on kokku võimalik saada maksimaalselt 100 punkti, mis määratakse Komisjoni poolt alljärgnevate hindamiskriteeriumite alusel:
	1. Kuni 40 punkti on võimalik saada arvestades taotluse esitaja keskmist hinnet Saarema Gümnaasiumi 12. klassis jooksval õppeaastal. Taotluste esitajate keskmiste hinnete alusel moodustab Komisjon pingerea lähtudes põhimõttest, et kõrgeima keskmise hindega taotluse esitaja saab 40 punkti ja iga järgnev koht vastavalt 2 punkti võrra vähem. Juhul, kui mitme taotluse esitaja keskmine hinne on võrdne, siis saavad võrdse tulemusega taotlejad võrdses summas punkte. Keskmise hinde määramisel võetakse arvesse kaks komakohta (nt 4,85).
	2. Kuni 40 punkti on võimalik saada arvestades taotluse esitaja Eesti keele eksami ja laiendatud matemaatika riigieksami tulemuste keskmist tulemust (mõlema eksami tulemuse osakaal keskmise kujunemisel on 50 %). Komisjon moodustab taotluse esitajate keskmiste hinnete alusel pingerea lähtudes põhimõttest, et kõrgeima keskmise punktisummaga taotluse esitaja saab 40 punkti ja iga järgnev koht vastavalt 2 punkti võrra vähem. Juhul, kui mitme taotluse esitaja punktisumma on võrdne, siis saavad võrdse tulemusega taotlejad võrdses summas punkte.
	3. Täiendavalt on võimalik saada kuni 20 punkti muudes kategooriates:
		1. Kuni 5 punkti vabatahtlikuna panustamise eest Saaremaa Gümnaasiumi 12. klassis õppimise ajal, mis on esitatud tõendite alusel tuvastatav. Komisjon lähtub iga taotleja puhul punktide määramisel punktisummast vahemikus 0-5 punkti. Taotleja punktisumma määratakse kindlaks 3 komisjoni liikme poolt antud punktide keskmise alusel (s.t kõigi 3 komisjoni liikme punktid liidetakse kokku ja saadud summa jagatakse 3-ga).
		2. Kuni 5 punkti Saaremaa Gümnaasiumi 12. klassis õppimise ajal kooli esindamise eest haridus-või spordivõistlusel (eeldusel, et on esitatud esindamist tõendavad dokumendid). Komisjon lähtub iga taotleja puhul punktide määramisel punktisummast vahemikus 0-5 punkti. Taotleja punktisumma määratakse kindlaks 3 komisjoni liikme poolt antud punktide keskmise alusel (s.t kõigi 3 komisjoni liikme punktid liidetakse kokku ja saadud summa jagatakse 3-ga).
		3. Kuni 10 punkti esitatud motivatsioonikirja eest. Komisjon lähtub iga taotleja puhul punktide määramisel punktisummast vahemikus 0-10 punkti. Taotleja punktisumma määratakse kindlaks 3 komisjoni liikme poolt antud punktide keskmise alusel (s.t kõigi 3 komisjoni liikme punktid liidetakse kokku ja saadud summa jagatakse 3-ga).
	4. Juhul, kui mitme isiku punktisumma on võrdne ja on vaja otsustada, kes saab Stipendiumi, siis heidab Komisjon võrdse punktisummaga isikute vahel liisku.
	5. Komisjoni otsuse aluseks olevat paremusjärjest ei avalikustata, vaid Komisjon teavitab Stipendiumi saamisest või mittesaamisest iga taotluse esitanud isikut personaalselt e-kirja teel ja teeb avalikult teatavaks ainult 2 Stipendiumi saanud isiku nimed.
13. **STIPENDIUMI KASUTAMINE JA LEPINGU LÕPETAMINE**
14. Stipendiumi maksja sõlmib Komisjoni otsuse alusel 2 Stipendiumit saama hakkava taotlejaga (edaspidi **Stipendiumi saaja**) stipendiumilepingu tähtajaga 12 kuud hiljemalt iga kalendriaasta juuni kuu viimaseks päevaks (edaspidi **Leping**).
15. Lepingu alusel välja maksmisele kuuluv Stipendium makstakse välja alljärgneva maksegraafiku alusel Stipendiumi saaja arvelduskontole:
	1. Stipendiumi Lepingu sõlmimise aasta 30 augustiks summas 625 eurot;
	2. Stipendiumi Lepingu sõlmimise aasta 30 novembriks summas 625 eurot;
	3. Stipendiumi Lepingu sõlmimisele järgneva aasta 28 veebruariks summas 625 eurot;
	4. Stipendiumi Lepingu sõlmimisele järgneva aasta 30 maiks summas 625 eurot.
16. Stipendiumi saajal on Lepingu kohaselt õigus kasutada Stipendiumi kohalikus või välisriigi ülikoolis täisajaga bakalaureuse õppekava/programmi raames õppides järgneva kooliaasta vältel 12 kuu jooksul (s.t ajavahemik Stipendiumi Lepingu sõlmimisest alates kuni järgmise aasta juuni kuu viimase päevani) järgmiste kulutuste kandmiseks:
	1. Õppemaksu tasumiseks ülikoolis, milles taotleja täiskoormusega õpib;
	2. Elamiskulude eest tasumiseks (sh üür ja kommunaalkulud);
	3. Õppetööks vajalike õppevahendite soetamiseks (näiteks kirjutusvahendid, õpikud, kaustikud, tahvelarvuti, sülearvuti).
17. Stipendiumi saajal on õigus kasutada Stipendiumina saadud summasid maksete tegemiseks üksnes pangaülekannete või kaardimaksete teostamisel. Sularahas Stipendiumi välja võtmine ja sularaha maksete teostamine pole lubatud ning on käsitletav Lepingu rikkumisena, mis annab Stipendiumi maksjale õiguse Leping erakorraliselt viivitamatult üles öelda.
18. Stipendiumi saaja peab vähemalt 12 kuu vältel säilitama kõik kuludokumendid Lepingu alusel saadud Stipendiumi kasutamise kohta ja Stipendiumi maksja nõudmisel need Stipendiumi maksjale e-posti teel esitama hiljemalt 7 päeva jooksul alates vastavasisulise kirjalikku taasesitamist võimaldavas vormis teate saamisest.
19. Stipendiumi saaja esitab Stipendiumi maksjale 1 kord kvartalis ülevaate selle kohta, millisteks kulutusteks on Stipendiumi kasutatud koos vastavate kuludokumentidega (arved, maksekorraldused). Vastavad andmed esitatakse hiljemalt alljärgnevateks kuupäevadeks Stipendiumi maksja e-posti aadressile thebarryfoundation@gmail.com:
	1. Lepingu sõlmimise aasta 25 novembriks;
	2. Lepingu sõlmimisele järgneva aasta 25 veebruariks;
	3. Lepingu sõlmimisele järgneva aasta 25 maiks
20. Kui Stipendiumi saaja ei järgi Korra p-st 15 tulenevat kohustust esitada sätestatud tähtaegadeks kvartaalne ülevaade Stipendiumi kasutamise kohta koos kulutuste kandmist kinnitavate kuludokumentidega, siis on Stipendiumi maksjal õigus Leping erakorraliselt kirjalikku taasesitamist võimaldavas vormis üles öelda ja nõuda hiljemalt 14 päeva jooksul kogu välja makstud Stipendiumi täielikku tagastamist.
21. Kui peale Lepingu sõlmimist selgub, et a) Stipendiumi saaja ei asu ülikooli õppima, b) peatab mistahes põhjusel õppetöö, c) asub õppima osalise koormusega, d) ei täida ettenähtud õppekava 100 % ulatuses või e) eksmatrikuleeritakse, siis on Stipendiumi saaja kohustatud sellest Stipendiumi maksjat kirjalikku taasesitamist võimaldavas vormis viivitamatult teavitama. Stipendiumi maksjal on vastava teavituse saamise või vastavate asjaolude talle teatavaks saamise päevast alates õigus Leping erakorraliselt kirjalikku taasesitamist võimaldavas vormis üles öelda ja nõuda juba välja makstud Stipendiumi täielikku tagastamist 14 päeva jooksul.
22. Kui selgub, et Stipendiumi saaja on esitanud Lepingu sõlmimisele eelnevalt või Lepingu täitmise käigus ebaõigeid andmeid, siis on Stipendiumi maksjal õigus Leping erakorraliselt kirjalikku taasesitamist võimaldavas vormis üles öelda ja Stipendiumi saaja on kohustatud kogu välja makstud Stipendiumi tagastama Stipendiumi maksja arvelduskontole hiljemalt 14 päeva jooksul vastava teavituse saamisest.
23. Ülikoolis õppides kohustub Stipendiumi saaja esitama Stipendiumi maksjale vähemalt 2 korda aastas (Lepingu sõlmimisele järgneva aasta 1 veebruariks ja 30 juuniks) ülikooli kirjaliku tõendi, et tema keskmine hinne on olnud vähemalt 4,0 (5 palli skaalal) või vastavale numbrilisele väärtusele vastav (s.t juhul, kui hinded on pandud tähtede alusel). Kui Stipendiumi saaja vastavat teavitamise kohustust rikub või kui tema keskmine hinne on sätestatust madalam, siis on Stipendiumi maksjal õigus Leping erakorraliselt kirjalikku taasesitamist võimaldavas vormis üles öelda ja Stipendiumi saaja on kohustatud kogu välja makstud Stipendiumi tagastama Stipendiumi maksja arvelduskontole hiljemalt 14 päeva jooksul vastava teavituse saamisest.
24. Stipendiumi maksjal on õigus igal ajal otsustada järgneval kalendriaastal uute Stipendiumite maksmisest loobuda ja Stipendiumi maksmine lõpetada ning võimalikul Stipendiumi taotlejal pole õigust esitada sellisel juhul Stipendiumi maksja vastu mistahes nõudeid ega pretensioone. Nimetatud uute Stipendiumite maksmise lõpetamise õigus ei laiene juba sõlmitud Lepingute täitmisele Stipendiumi maksja poolt.